介甫巫山高命光屬和勉率成篇真不知量
作者：司馬光
朝代：宋

paragraphs: 巫山高，巫山之高高不極。
寒江西來曳練長，羣峰森羅十二戟。
清狖悲號裂翠崖，老蛟怒鬭摧丹壁。
輕生重利三巴客，一葉直衝高浪白。
船頭吟嘯坐自如，仰視長天不盈尺。
叢祠象設儼山椒，巫祝紛紛非一朝。
云是高唐神女之所處，至今暮雨常蕭蕭。
我聞神理明且直，興亡唯觀惡與德。
安肯來從楚國君，憑依夢寐爲淫昏。
襄王之心自荒惑，引領日望陽臺雲。
獨不思懷王西行不復返，甲光照地屯秦軍。
蠺食黔中下荆門，陵園宗廟皆燒焚。
社稷飄零不復存，嗟嗟若敖蚡冒時，篳路藍縷皆辛勤。